open-index/open-wikipedia-markdown huggingface dataset:
Munchkin

Die **Munchkin** is ’n katras met abnormale kort bene wat ontstaan het vanweë ’n natuurlike mutasie.

## Geskiedenis 
duimnael|links|130px|Munchkin-katjie van sewe maande.

Die Munchkin het ontstaan vanweë ’n natuurlike mutasie wat katte met abnormale kort bene tot gevolg het. Dit is ’n soortgelyke geen as die een wat gevind word in byvoorbeeld wors- en Franse dashonde. Hulle het egter nie die rugprobleme wat gewoonlik by dié hondrasse voorkom nie omdat katte se ruggraat verskil van honde s’n.

Ellen Kasten het in 1964 in die Amerikaanse staat New York die eerste keer oor die katte geskryf. Daar is egter nie toe met hulle geteel nie en hulle is eers in 1983 herontdek toe twee dragtige katte in Louisiana gevind is. In 1994 het TICA die Munchkin aanvaar in sy Nuwe Ras-ontwikkelingsprogram te midde van groot omstredenheid. Die kat het in 2003 kampioenskapstatus van TICA gekry.

## Beskrywing 
Die Munchkin het ’n klein tot gemiddelde bou met ’n half-Oosterse soort lyf. Die kort bene kan effens geboë wees, alhoewel katte waarvan die bene te geboë is, gediskwalifiseer word. Vir TICA-skoue word hulle in twee groepe verdeel: Munchkin en Munchkin-langhaar. Hulle het alle kleure en patrone. Hul aktiwiteite word nie gekniehalter deur hul kort bene nie.

## Sien ook 
* Lys van katrasse

## Verwysings 
## Eksterne skakels 
* Suider-Afrikaanse standaarde 
* Is tiny Heed the world's smallest cat?
*
*15px Hierdie artikel is vertaal uit die Engelse Wikipedia
Plesiopidae

Die **Langvinne** (*Plesiopidae*) is 'n vis-familie wat hoort tot die orde Perciformes. Daar is elf genera met vyftig spesies wat hoort tot dié familie en twee van die spesies kom aan die Suid-Afrikaanse kus voor.

## Kenmerke 
Die familie se lywe is lank en ietwat plat. Die lyf en grootste gedeelte van die kop is vol skubbe. Die bekken vinne is lank. Die familie verkies koraalriwwe en rots kus areas om in te leef. Die grootte wissel van 8 - 25.8&nbsp;cm.

## Genus 
Die volgende genus en spesies kom aan die Suid-Afrikaanse kus voor:

* *Plesiops*
::* *Plesiops coeruleolineatus*
::* *Plesiops multisquamatus* - Gespikkelde langvin

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Bron 
* Coastal Fishes of Southern Africa. Phil & Elaine Heemstra. 2004.
Singapura

Die **Singapura** is ’n kortharige katras met groot oë en ore, ’n pels met ’n strepiespatroon en ’n korterige, stomp stert.

## Geskiedenis 
In 1975 het Tommy en Hal Meadow na die VSA teruggekeer van Singapoer af nadat hulle daar gewerk het. Hulle het drie "plaaslike katte met ’n strepiespatroon" saam met hulle teruggebring. Hulle het met die katte begin teel en hulle Singapura genoem – die tradisionele naam vir Singapoer.  In 1981 het ’n ander teler Singapoer besoek en daar afgekom op nog ’n kat wat aan die beskrywing van die Singapura voldoen, buiten die stert. Die kat is na die VSA ingevoer en het deel van die teelprogram geword.

Omdat die katte op die invoerdokumente as Abessiniese katte aangedui is en die Meadows met dié katte asook Birmaanse en Siamese katte geteel het, Die CFA kon geen onraad bespeur nie en het besluit om die Singapura se status as ’n natuurlike ras te behou. Joan Miller van die CFA het gesê daar was minstens een kat van Singapoer in die kat se teelbasis – die een wat in 1981 na die VSA uitgevoer is." en dit het die vermoede versterk dat die Singapura nie ’n natuurlike ras is nie.

## Beskrywing 
Die Singapura is een van die kleinste katrasse. Dit het groot oë en ore en ’n pels met ’n strepiespatroon. Dit is ’n redelik stewige en sterk kat met baie kort en sagte hare. Die stert is dun, effens korter as die lyf en eindig in ’n stomp punt. Net een kleur, sepia, word aanvaar en word beskryf as "donkerbruin strepies op ’n warm ivoorkleurige agtergrond".

Die Singapura is aktief, nuuskierig en spelerig. Hulle is liefdevol en hou van interaksie met mense.

## Sien ook 
* Lys van katrasse

## Verwysings 
## Eksterne skakels 
* Suider-Afrikaanse standaarde 
* Geskiedenis soos vertel deur die oorspronklike Singapura-invoerder, Tommy Meadow
* CFA-teelprofiel 
* The Singapura  deur Phil Magitti. *Cats and Kittens Magazine*
* Singapura-katklub 
*
*15px Hierdie artikel is vertaal uit die Engelse Wikipedia
Doringvis

Die **doringvis** (*Terapon jarbua*) is 'n vis wat voorkom in die Indiese-Pasifiese area en aan die ooskus van Afrika tot by die Oos-Kaap. Die onvolwasse vissies is al by Knysna opgemerk. In Engels staan die vis as die *Thornfish* bekend.

## Voorkoms 
Die vis is silwerig van kleur met 3 – 4 vertikale geboë strepe oor die lyf, van die kop tot by die stertvin. Daar is 'n swart vlek aan die bokant van die dorsale vin. Die vis word tot 33&nbsp;cm groot.

## Habitat 
Die vis kom voor in riviermondings en die onvolwassenes word dikwels in varswater opgemerk. Die wyfies skiet kuit in die see. Die onvolwassenes vreet onder andere amfipodes en die volwasse visse vreet bodem skaaldiere en vis. Die kry sy naam weens die feit dat hy krom trek en al sy vinne en kieu-punte laat reguit staan as 'n verdedigingsmeganisme. Dit maak dit moeilik om die hoek uit die vis te haal.

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Bron 
* Coastal Fishes of Southern Africa. Phil & Elaine Heemstra. 2004. 
*
Terapontidae

Die **doringvisse** (*Terapontidae*) is 'n vis-familie wat aan die orde Perciformes behoort. Daar is sestien genera met vyf en veertig spesies wat hoort tot dié familie. Drie van die spesies kom aan die Suid-Afrikaanse kus voor. Die familie staan ook bekend as *Theraponidae*, *Terapontidae* of *Therapontidae*.

## Kenmerke 
Die familie se lywe is lank en ietwat plat. Die hele lyf en grootste gedeelte van die kop is bedek met skubbe. Daar is skerp punte op die kieue delsels. Die grootte wissel van 15 – 33&nbsp;cm en die familie kom in vlak kuswater voor.

## Genera 
Die volgende genera en spesies word aan die Suid-Afrikaanse kus aangetref:

* *Pelates*
::* *Pelates quadrilineatus* – Trompetter

* *Terapon*
::* *Terapon jarbua* – Doringvis
::* *Terapon theraps* – Reguitstreep-doringvis

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Bron 
* Coastal Fishes of Southern Africa. Phil & Elaine Heemstra. 2004.
Kaapse knorhaan

Die **Kaapse knorhaan** (*Chelidonichthys capensis*) is 'n vis wat endemies is aan Suider-Afrika en kom voor van Kaap Fria tot by Maputo. Dit is 'n gesogte eetvis met groot kommersiële waarde. Weens die kuslangse verspreiding word dit gewoonlik as 'n byvangs bekom. In Engels staan dit as die *Cape gurnard* bekend.

## Voorkoms 
duimnael|links|Vertoning van die pektorale vinne
Die vis se kop en lyf is rooierig aan die bokant, ligrooi net onder die sylyn en wit of pienk tot by die pens. Die pektorale vinne is donkergroen met 'n groot swart vlek aan die binnekant. Op die vlek is klein wit of donkerblou kolletjies. Die vis word tot 70&nbsp;cm lank. Die pektorale vinne is lank en waaiervormig, en word opsigtelik vertoon wanneer die vis bedreig of onthuts voel. 

## Habitat 
Die vis leef op sagte bodems in waterdieptes van 10 tot 390&nbsp;m. Die stekelrige voorkant van die pektorale vinne word ook gebruik om krustaseë uit die seebodem te delwe. Die onvolwassenes vreet slegs skaaldiere en die volwassenes skaaldiere en vis. Die swemblaas word gebruik om geluide mee te maak. Die wyfies skiet kuit in die somer en die eiers is pelagies. 

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Bron 
* Coastal Fishes of Southern Africa. Phil & Elaine Heemstra. 2004. 

## Verwysings 
## Eksterne skakel 
* http://fishbase.org/summary/Chelidonichthys-capensis.html
Triglidae

Die **Knorhane** (*Triglidae*) is 'n vis-familie wat hoort tot die orde Scorpaeniformes. Daar is agt genera met 125 spesies wat hoort tot dié familie en tien van die spesies kom aan die Suid-Afrikaanse kus voor.

## Kenmerke 
Die familie se lywe is lank en bedek met klein skubbe. Die pektorale vinne is lank en vergroot. Die grootte wissel van 15 – 70&nbsp;cm en die familie kom voor op die bodem tot op dieptes van 480&nbsp;m. Die familie gebruik die groot pektorale vinne om op die bodem te "loop" en hulle vreet skaaldiere en ander vis. Dit is 'n belangrike kommersiële vis.

## Genera 
Die volgende genera en spesies kom aan die Suid-Afrikaanse kus voor:

* *Chelidonichthys*
::* *Chelidonichthys capensis* - Kaapse knorhaan
::* *Chelidonichthys kumu* - Blouvin-knorhaan
::* *Chelidonichthys queketti* - Kleiner knorhaan

* *Trigla*
::* *Trigla lyra* - Lierknorhaan

* *Trigloporus*
::* *Trigloporus lastoviza* - Afrikaanse knorhaan

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Bron 
* Coastal Fishes of Southern Africa. Phil & Elaine Heemstra. 2004.
Nils Holgersson se wonderbaarlike reis

**Nils Holgersson se wonderbaarlike reis** (Sweeds: *Nils Holgerssons underbara resa genom Sverige*) is 'n fiksiewerk deur die Sweedse skryfster Selma Lagerlöf, in 'n styl wat vandag bekendstaan as kontemporêre fantasie. Die eerste Sweedse boek het in 1906 die lig gesien.

Die agtergrond vir die werk was 'n kommissie van die Nasionale Onderwysersvereniging in 1902 wat 'n aardrykskundeboek vir die openbare skole wou gehad het. Die Britse vertaler Velma Howard skryf: "Lagerlöf het drie jaar gewy aan die bestudering van die natuur en die lewe van voëls en diere. Sy het ongepubliseerde volksverhale van die verskillende provinsies uitgesoek en het dit op uitstaande wyse by haar storie ingeweef."

Lagerlöf, net soos verskeie ander Sweedse intellektuele van haar leeftyd, was ten gunste van die hervorming van spelling in Swede. Toe die boek in 1906 die lig gesien het, was dit een van die eerste wat die nuwe spelreëls, soos in opdrag van die Sweedse regering, verskyn het.

## Anime-reeks 
Die boek is in 'n anime-reeks verwerk met die naam Nirusu no Fushigi na Tabi.

## Sien ook 
* Le Monde se 100 boeke van die eeu

## Verwysings 
## Eksterne skakels
Trompetter (vis)

Die **trompetter** (*Pelates quadrilineatus*) is 'n vis wat in die Indiese-Pasifiese gebied, die Rooisee en aan die ooskus van Afrika, vanaf Oman tot by die Boesmansrivier by Port Alfred voorkom. Die vis het ook die Middellandse See deur die Suezkanaal binnegedring. In Engels staan die vis as die *Trumpeter* bekend.

## Voorkoms 
duimnael|links|Skets van 'n trompetter.

Die vis is silwerig met 4–6 donker horisontale strepe oor die liggaam. Daar is 'n donker vlek net tussen die begin van die dorsale en pektorale vinne. Die stertvin is ligter van kleur en die mond- en kieuholtes is rooi. Die onvolwasse vissies het 6–7 strepe oor die liggaam. Die vis word tot 30&nbsp;cm lank.

## Habitat 
Die vis kom langs die kus voor, veral waar daar seegrasbeddings is, asook by riviermondings. Die onvolwassenes vreet seegras en klein skaaldiere en die volwasse visse plankton. Die vis kan 'n kraakgeluid met sy swemblaas maak, vandaar die naam.

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Bron 
* Coastal Fishes of Southern Africa. Phil & Elaine Heemstra. 2004. 

## Verwysings 
## Eksterne skakel 
* http://fishbase.org/summary/Pelates-quadrilineatus.html
Gevlekte muisvoël

Die **gevlekte muisvoël** (*Colius striatus*) is 'n lid van die muisvoëlfamilie, wat slegs in Afrika aangetref word. Dit is die grootste eksemplaar van die spesie, sowel as die mees algemene. Hulle word gewoonlik in swerms van 12 of meer gesien en snags koek hulle saam, vermoedelik om hul liggaamshitte te behou. Broeityd is in die somer en die nes is 'n slordige kelk bestaande uit takkies wat in 'n boom of struik geplaas is. Drie of vier eiers word gelê.

## Beskrywing 
[duimnael|links|'n Gevlekte muisvoël by *Birds of Eden* naby [Knysna in Suid-Afrika]]
duimnael|links|Afgeneem by Bwindi, Uganda
Die voël is sowat 35&nbsp;cm lank en sy stert maak sowat die helfte van sy lengte uit. Dit weeg sowat 57 gram en het ’n prominente kuif. Sy naam kom van sy vaalbruin tot muisgrys kleur. Die snawel is swart bo-op en pienkerig aan die onderkant.
  
Hoewel die gevlekte muisvoël raserig kan wees, is hy nie bekend vir sy stem nie. Hulle het ’n *tsoe-tsoe*-roep terwyl hulle vlieg en ’n *tisk-tisk*-waarskuwingsroep.

## Habitat 
Die voëls kom voor van Kameroen ooswaarts na Eritrea en Ethiopië, en suidwaarts deur Oos-Afrika tot in die suidelike dele van Suid-Afrika. Die meeste habitats is vir hulle geskik, buiten die reënwoude en baie droë gebiede. Hulle verkies oop bosveldstreke en kom algemeen voor in savannes en oop woudlande. Hulle word ook dikwels in stedelike gebiede in tuine en boorde gesien.

## Ekologie 
Die gevlekte muisvoël is ’n vrugtevreter en leef hoofsaaklik van bessies en ander vrugte, blare, sade en nektar, en kies sy kos versigtig van gebied tot gebied.

Hulle is sosiale voëls wat saam eet en mekaar se vere versorg. Hulle volg mekaar dikwels van boom tot boom in ’n soort "volg-die-leier"-spel. Snags sit groepe van 20 of so elk dig opmekaar en op koue nagte kan hulle bewegingloos bly sit. Hulle word dan maklike prooi, maar hul getalle maak dikwels dat hulle veilig bly.

## Broeigewoontes 
Die voëls broei enige tyd van die jaar. Die neste is groot in vergelyking met die voël en onnet. Dit word gemaak van plant- en dieremateriaal en sluit soms papier of stukkies lap in. Die mannetjie en wyfie bou saam daaraan. Die wyfie lê van een tot sewe eiers, maar gewoonlik drie tot vier. Die klein voëltjies word deur albei geslagte versorg, en soms ook deur ouer voëls uit vorige broeisels. Die eiers broei ná 14 dae uit en die klein voëltjies verlaat die nes vir die eerste keer wanneer hulle 17 tot 18 dae oud is. Ná net meer as ’n maand begin hulle self kos soek.

## Sien ook 
* Alfabetiese lys van Suid-Afrikaanse voëls
* Lys van Suid-Afrikaanse voëls (gegroepeer)
* Lys van Suider-Afrikaanse voëls volgens wetenskaplike name

## Verwysings 
## Eksterne skakels 
* Speckled mousebird - Teks oor spesies in The Atlas of Southern African Birds

* 15px Gedeeltelik vertaal uit die Engelse Wikipedia
Tetraodontidae

Die **Blaasoppe, Tobies en Blaasvisse** (*Tetraodontidae*) is 'n vis-familie wat hoort tot die orde Tetraodontiformes. Daar is ongeveer twintig genera met 125 spesies wat hoort tot dié familie en 32 van die spesies kom aan die Suid-Afrikaanse kus voor.

## Kenmerke 
Die uitstaande kenmerk van die familie is hulle vermoë om hulle self op te blaas deur water of lug in te neem. Hulle doen dit as 'n afskrik middel en verdedigings meganisme. Wanneer die gevaar verby is, blaas hulle weer af. Hulle word ook *Blaasvisse* genoem vanweë die gewoonte om sand van 'n prooi te blaas wat wegkruip met 'n straal water.

Daar is twee tande in elke kaak wat die vis 'n papegaaimond voorkoms gee. Die gee aanleiding tot die vis se naam want *Tetraodon* beteken vier. Die grootte wissel van 6 – 15&nbsp;cm en die familie kom voor op die bodem tot op dieptes van 400&nbsp;m. Die familie is omnivore en eet letterlik enige iets: alge, sponse, seeanemone, skaaldiere, slakke en korale.

Die vel van die familie bevat 'n toksien genaamd *tetrodotoksien*. Die toksien is giftig en mense, katte en ander soogdiere sterf indien hulle die toksien inneem. Selfs vlieë wat dooie blaasoppe eet vrek. Tog word die vis geëet in Japan en staan bekend as Fugu. Visse soos barrakuda en tuna eet egter die familie en word nie geaffekteer deur die toksien nie. Daar is tans nog geen verklaring hiervoor nie.

## Genera 
Die volgende genera en spesies kom aan die Suid-Afrikaanse kus voor:

* *Amblyrhynchotes*
::* *Amblyrhynchotes Honckenii* - Boosoogblaasop

* *Arothron*
::* *Arothron hispidus* - Witspikkel-blaasop
::* *Arothron immaculatus* - Swartrand-blaasop
::* *Arothron inconditus* - Pensstreep-blaasop
::* *Arothron mappa* - Kaart-blaasop
::* *Arothron meleagris* - Tarentaal-blaasop
::* *Arothron nigropunctatus* - Swartspikkel-blaasop
::* *Arothron stellatus* - Ster-blaasop

* *Canthigaster*
::* *Canthigaster amboinensis* - Gespikkelde tobie
::* *Canthigaster bennetti* - Mooitobie
::* *Canthigaster coronata* - Saal-tobie
::* *Canthigaster janthinoptera* - Heuningkoek-tobie
::* *Canthigaster rivulata* - Dubbellyn-tobie
::* *Canthigaster smithae* - Tweekleur-tobie
::* *Canthigaster solandri* - Valsoog-tobie
::* *Canthigaster valentini* - Modeltobie

* *Chelonodon*
::* *Chelonodon pleurospilus* - Fraaiblaasop

Lêer:Puffer Fish DSC01257.JPG|Witspikkel-blaasop (*Arothron hispidus*)
Lêer:Bonite-poissons-pl10.jpg|Swartrand-blaasop (*Arothron immaculatus*)
Lêer:Black-spotted.puffer.arp.jpg|Swartspikkel-blaasop (*Arothron nigropunctatus*)
Lêer:Arothron stellatus.jpg|Ster-blaasop (*Arothron stellatus*)
Lêer:Canthigaster coronata.jpg|Saal-tobie (*Canthigaster coronata*)
Lêer:Valentinni's Sharpnose Puffer.jpg|Model-tobie (*Canthigaster valentini*)

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Bron 
* Coastal Fishes of Southern Africa. Phil & Elaine Heemstra. 2004.
Witspikkel-blaasop

Die **witspikkel-blaasop** (*Arothron hispidus*) is 'n vis wat voorkom in die Indies-Pasifiese area, die Rooisee en aan die ooskus van Afrika van Oman tot by Knysna. In Engels staan die vis bekend as die *Whitespotted puffer*.

## Voorkoms 
Die kop en lyf is gryserig en bedek met wit kolletjies. Die onderkant is wit. Daar is 2 – 3 onreëlmatige vertikale strepe net onder die kop en basis van die pektorale vinne. Die vis word tot 48&nbsp;cm lank.

## Habitat 
duimnael|links|Witspikkel-blaasoppe word gewoonlik in areas met seegras aangetref.

Hulle verkies koraal- en rotsriwwe om in te leef in water wat 1 – 50&nbsp;m diep is en is omnivore.

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Bron 
* Coastal Fishes of Southern Africa. Phil & Elaine Heemstra. 2004. 

## Eksterne skakels 
* http://fishbase.org/summary/Arothron-hispidus.html
Franse oorsese gebiede

duimnael|400px|Ligging van die Franse oorsese gebiede

Die **Franse oorsese gebiede** (Frans: ''France d'outre-mer'') is 13 gebiede wat deel van die Franse staatsgebied en die Europese Unie buite van Europa uitmaak. Die gebiede het 'n bevolking van 2&nbsp;685&nbsp;705 op 1 Januarie 2011 gehad.

Die Franse oorsese gebiede is tot die grondwetlike wysiging van 23 Maart 2003 *oorsese departement – oorsese Gebied* (*les DOM-TOM*, *Département d’outre-mer – Territoire d’outre-mer*) genoem. Die gebiede is oorwegend voormalige Franse kolonies.

Die gebiede word ingedeel in oorsese départements (*Départements d’outre-mer*); oorsese kollektiewe gebiede (*Collectivités d’outre-mer*) met kollektiewe gebiede (*collectivité territoriale*), gebiede (*territoire*) en oorsese lande (*pays d’outre-mer*); spesiaal statuut (*Statut spécifique*) en onbewoonde gebiede (*Territoires inhabités*).

In die historiese konteks bestaan daar 'n verskil tussen kolonies en protektorate, wat onder Franse beheer, maar amptelik onafhanklike lande was.

## Gebiede 
## Sien ook 
* Britse oorsese gebiede
* Eilandgebiede van die Verenigde State van Amerika
* Klein afgeleë eilande van die Verenigde State van Amerika
* Lys van afhanklike gebiede

## Verwysings 
## Bronne 
*  Robert Aldrich en John Connell, France's Overseas Frontier, Cambridge University Press, 1992
*  Frédéric Monera, L'idée de République et la jurisprudence du Conseil constitutionnel – Paris : L.G.D.J., 2004 http://www.fnac.com/Shelf/article.asp?PRID=1601897&Mn=2&Ra=-1&To=0&Nu=2&Fr=3 http://www.lgdj.fr/rech_rapide.php?_Sess=c22f5de9dee93f9554d169596caad970&_Mots=monera&_TypeCode= 

## Eksterne skakels 
*  *Synthèse du site Vie-publique.fr*
*  *Changement Climatique et Biodiversité dans l’Outre-Mer Européen 
*  *Synthèse : biodiversité et conservation outre-mer*  (UICN, 2008)
*  *L'outre-mer, revue Pouvoirs, n°113 (April 2005)
Swartrand-blaasop

Die **Swartrand-blaasop** (*Arothron immaculatus*) is 'n vis wat voorkom in die Indiese-Pasifiese area, die Rooisee en aan die ooskus van Afrika van Oman tot die by Knysna. In Engels staan die vis bekend as die *Blackedged puffer*.

## Voorkoms 
Die vis se kop en lyf is ligbruin aan die bokant en witterig aan die onderkant en die stertvin is gelerig met 'n swart rant. Die neus orgaan is 'n klein tentakel. Die vis word tot 30&nbsp;cm lank.

## Habitat 
Die vis verkies koraal- en rotsriwwe tot op dieptes van 50&nbsp;m. Die vis is naglewend en slaap in die dag deur hom in sand in te grawe. Die onvolwasse vissies leef in die gras areas van riviermondings. Die wyfie skiet kuit gedurende April tot Mei. Hulle vreet onder andere skaaldiere.

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Bron 
* Coastal Fishes of Southern Africa. Phil & Elaine Heemstra. 2004. 

## Eksterne skakel 
* http://fishbase.org/summary/Arothron-immaculatus.html
Kimriese kat

Die **Kimriese kat** (Engels: *Cymric*) is ’n langharige katras wat deur sommige katverenigings beskou word as ’n langharige weergawe van die Manx. Dié twee rasse stem in alle opsigte ooreen buiten die haarlegte en albei kan in een werpsel voorkom.

## Geskiedenis 
Die kat se naam kom van Kimre (*Cymru*), die inheemse Walliese naam vir Wallis. Die ras word egter nie met Wallis verbind nie en die naam is waarskynlik gebruik om ’n Kelties-klinkende naam aan die kat te gee. Die kat het sy oorsprong op die Eiland Man, hoewel Kanada beweer die langharige weergawe is in dié land ontwikkel. Baie katverenigings noem die kat die **langharige Manx** of **Manx-langhaarkat**.

Langharige katte het nog altyd op die Eiland Man voorgekom in Manx-werpsels, maar daar is nie met hulle geteel nie. In die 1960's het soortgelyke katte in Kanada hul verskyning gemaak en daar is toe met hulle geteel. Dit het egter lank gevat voor enige katverenigings hulle aanvaar het. Die Manx is in die 1920's erken, maar die Kimriese kat is in die 1960' die eerste keer geskou en het eers in die 1970's in gewildheid toegeneem.

## Beskrywing 
Die Kimriese kat is ’n gespierde, kompakte kat met ’n middelmatige tot groot lyf. Hulle het groot, ronde oë en die ore sit ver uitmekaar. Die hare is halflank en dig. Alle kleure en patrone word aanvaar en die oë kan koper, groen, neutbruin of blou wees.

Vier stertlengtes word aanvaar: van ’n duik waar die stert moet wees tot sterte wat amper so lank as ander katte s’n is. Dit is onmoontlik om te voorspel watter lengte sterte in ’n werpsel sal voorkom.

Die katte is intelligent, spelerig en kom goed met ander troeteldiere oor die weg. Hulle is lieftallig en glad nie aggressief nie.

## Sien ook 
* Lys van katrasse

## Verwysings 
## Eksterne skakels 
* Suider-Afrikaanse standaarde 
*
*15px Hierdie artikel is vertaal uit die Engelse Wikipedia
Javaanse kat

Die **Javaanse kat** is ’n langharige, Oosterse tipe katras en staan ook bekend as die **Mandarynse kat** of **Oosterse langhaarkat**. Die kat het geen verbintenis met die eiland Java nie.

## Geskiedenis 
Toe Amerikaanse kat-telers probeer het om ’n langharige weergawe van die Siamese kat te ontwikkel, het hulle die Balinese kat geskep. Die Javaanse kat het as ’n soort neweproduk van dié teelprogram ontstaan. In 1979 het die Cat Fanciers' Association in Amerika die Javaanse kat as ’n aparte ras erken. Ander verenigings beskou dit as ’n variant van die Balinese kat.

## Beskrywing 
Die kat het ’n sagte enkellaag hare en die stert vorm ’n pluim. Die enigste onderskeid tussen die Javaanse en Balinese kat lê in die kleure van die pels. Die Javaanse kat het die kleure van die Oosterse korthaarkat en word dus dikwels beskou as ’n langharige weergawe daarvan. 

Die kat raak nes ander Oosterse katte geheg aan een mens. Hulle miaau graag om hul eienaars te laat weet hoe hulle voel.

## Sien ook 
Lys van katrasse

## Verwysings 
## Eksterne skakels 
*Artikel oor die Javaanse kat 
*Teelprofiel 
*
*15px Hierdie artikel is vertaal uit die Duitse Wikipedia
Stekel-koeivis

Die **Stekel-koeivis** of **seevarkie** (*Lactoria diaphana*) is 'n vis wat voorkom in die Indiese-Pasifiese area en aan die ooskus van Afrika vanaf die noorde van Mosambiek tot by die Wes-Kaap. So nou en dan kom die visse voor tot by Swakopmund. In Engels staan die visse bekend as die *Spiny cowfish*.

## Voorkoms 
Die vis is liggeel van kleur met rooibruin skynsels in. Die vis het 'n dik, harde vel bekend as die karapaks wat lyk asof dit met 'n net oortrek is. Daar is 'n kort stekel bokant elke oog.  Die vis word 25&nbsp;cm lank.

## Habitat 
Die vis leef in vlak koraal- en rotsriwwe, maar wel op die bodem. Die mannetjie het 'n harem van 3 - 4 wyfies.

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Bron 
* Coastal Fishes of Southern Africa. Phil & Elaine Heemstra. 2004. 

## Verwysings 
## Eksterne skakel 
* http://fishbase.org/summary/Lactoria-diaphana.html
Britse langhaarkat

Die **Britse langhaarkat** (Engels: *British Longhair*) is ’n katras van gemiddelde grootte wat in Brittanje ontstaan het.

## Geskiedenis 
Die oorspronklike Britse langhaarkat is met ander, ingevoerde langhaarkatte gekruis en het in die Persiese kat ontwikkel. Hulle het al hoe groter en ekstremer geword met langer, dikker hare as die vroeëre Persiese katte. In die laat 19de en vroeë 20ste eeu is die Persiese kat beskou as ’n langharige weergawe van die Britse korthaarkat. In die laat 20ste eeu is ’n kortharige weergawe van die Persiese kat ontwikkel en dit is die eksotiese korthaarkat genoem; hulle het heeltemal anders as die Britse korthaarkatte gelyk. Daar is toe voorgestel dat ’n Britse langharige kat weer ontwikkel word.

Dié ras is dus ’n langharige weergawe van die Britse korthaarkat. In Europese lande is dit bekend as die **Britannica**, maar dié ras word nie in Brittanje erken nie.

## Beskrywing 
duimnael|260px
Nes die Britse korthaarkat het die langhaarkatte ’n breë, vierkantige kop. Die algemene voorkoms is dié van ’n kompakte kat van middelmatige grootte. Die oë is groot en rond en die ore kort. Die bene is ook kort, maar sterk, en die stert is dik.

Hulle het dieselfde kleure as die korthaarkat, onder meer swart, wit, rooi, room, blou, sjokoladebruin, lila, kaneel en ligbruin. Al die patrone word ook erken: effekleurig, gestreep, skilpaddop, tweekleurig, gerook en met kleurpunte.

Die katte is taamlik kalm en rustig. Hulle is spelerig en liefderik teenoor hul eienaars. Hulle het nie die geselskap van ander diere nodig nie en is nie vernielsugtig nie, en is dus die ideale troeteldier vir werkende mense.

## Sien ook 
Lys van katrasse

## Verwysings 
## Eksterne skakels 
*
*15px Hierdie artikel is vertaal uit die Engelse Wikipedia
Ostraciidae

Die **Koffervisse en Koeivisse** (*Ostraciidae*) is 'n vis-familie wat hoort tot die orde Tetraodontiformes. Daar is ongeveer veertien genera met vier en dertig spesies wat hoort tot dié familie en 10 van die spesies kom aan die Suid-Afrikaanse kus voor.

## Kenmerke 
Die familie se liggaam is bedek met 'n harde laag bekend as 'n karapaks. Daar is slegs gate vir die oë, mond, kieue, neus, anus en vinne in die karapaks. Die grootte wissel van 15 – 46&nbsp;cm. Die familie verkies om in rots en koraalriwwe te leef tot op dieptes van 90&nbsp;m. Hulle is omnivore en eet onder andere slakke, skaaldiere, sponse, wurms en alge. Wanneer die vis bedreig raak skei die familie 'n toksien af. As gevolg hiervan kan die familie nie in akwariums aangehou word nie.

## Genera 
Die volgende genera en spesies kom aan die Suid-Afrikaanse kus voor:

* *Lactoria*
::* *Lactoria cornuta* - Langhoring-koeivis
::* *Lactoria diaphana* - Stekel-koeivis
::* *Lactoria fornasini* - Rugstekel-koeivis

* *Ostracion*
::* *Ostracion cubicus* - Koffervis
::* *Ostracion meleagris* - Witspikkel-koffervis

Lêer:Ostracion cubicus.JPG|Koffervis (*Ostracion cubicus*)
Lêer:Lactophrys bicaudalis.jpg|*Lactophrys bicaudalis*
Lêer:Lactoria fornasini 2.jpg|*Lactoria fornasini*
Lêer:Lactophrys triqueter.jpg|*Lactophrys triqueter*

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Bron 
* Coastal Fishes of Southern Africa. Phil & Elaine Heemstra. 2004.
Bombaaikat

Die **Bombaaikat** (Engels: *Bombay*) is ’n kortharige katras. Daar is twee soorte: die Amerikaanse en die Britse Bombaaikat.

## Britse Bombaaikat 
Britse Bombaaikat is die naam wat gegee word aan swart katte in die Asiatiese rasgroep. Dit is ’n Birmaanse tipe kat met ’n swart pels, tone en neus, en koper tot groen oë. Die blink pels moet tot by die wortels gekleur wees.

## Amerikaanse Bombaaikat 
duimnael|150px|’n Amerikaanse Bombaaikat
Die Amerikaanse Bombaaikat is in 1958 in die Amerikaanse staat Kentucky geteel. ’n Amerikaanse korthaarkat is met ’n Birmaanse kat geteel om ’n kat met die voorkoms van ’n swartluiperd te skep. Die Amerikaanse katte het koper- of goudkleurige oë en ’n pikswart pels.

## Sien ook 
* Lys van katrasse

## Verwysings 
## Eksterne skakels 
* Suider-Afrikaanse standaarde 
* Britse Bombaaikat
* Amerikaanse Bombaaikat
* Fanciers.com – Amerikaanse Bombaaikat 
* Algemene inligting: Amerikaanse Bombaaikat
*
*15px Hierdie artikel is vertaal uit die Engelse Wikipedia
Brasiliaanse korthaarkat

Die **Brasiliaanse korthaarkat** (Portugees: *Gato Pêlo Curto Brasileiro*; Engels: *Brazilian Shorthair*) is die eerste katras van Brasilië wat internasionaal erken word.

## Geskiedenis 
Die kat se oorsprong kan teruggespoor word na die strate van Brasilië. Toe die Portugese omstreeks 1500 vir die eerste keer in Brasilië voet aan wal gesit het, het hulle katte met hulle saamgebring wat van die Iberiese kat (*Felis iberia*) afstam. Dié katte het oor 500 jaar met plaaslike Brasiliaanse katte geteel en so het dié nuwe ras ontstaan.

Eers in die 1980's het ’n Brasiliaans-gebore ingenieur en katteler, Paulo Samuel Ruschi, wat nou in New York woon, reëls begin vasstel vir die teel van die katte.

## Beskrywing 
Die Brasiliaanse korthaarkat is van gemiddelde grootte en baie beweeglik. Dit het ’n slank, elegante voorkoms. Die pels is kort en blink en bestaan uit net een laag; dit kan verskeie kleure en patrone hê. Die katte het ronde, gevoelvolle oë.

## Sien ook 
Lys van katrasse

## Eksterne skakels 
* http://www.thecompletecat.com/catbreeds/Brazilian_Shorthair.html
*
*15px Hierdie artikel is vertaal uit die Engelse Wikipedia
Cheetoh

Die **Cheetoh** is ’n kortharige, hibridiese katras.

## Geskiedenis 
Die kat is ontwikkel deur die kruising van spesifieke bloedlyne van die Bengaalse kat en Ocicat. Dit is ’n nuwe ras en dus baie skaars. Omdat een van sy voorouers, die Bengaalse kat, ’n hibride is, word die Cheetoh ook as ’n hibride geklassifiseer. Die enigste katregister wat dit erken, is The International Cat Association (TICA).

## Voorkoms 
Die Cheetoh het die kenmerkende kolle van albei rasse waaruit hy ontstaan het. Hy het ook die lang bene van die Ocicat. Die doel van die Cheetoh-teelprogram was om ’n intelligente kat te ontwikkel wat aansienlik groter as ander katte is en met ’n wilde voorkoms sonder dat verdere "wilde" bloed bygevoeg word. Dit het ’n gladde, fluweelagtige pels. Behalwe sy voorkoms is ’n kenmerkende eienskap sy "wildekat"-manier van loop. Dit lyk of hy altyd op die jag uit is. 

Daar is tans sewe kleurvariëteite: siënna (geelbruin) met swart of bruin kolle, goud met swart of bruin kolle, rookkleur met swart kolle, silwer met swart kolle, en die rooipunt met goue kolle. Ondanks hul voorkoms is die katte liefdevol en sosiaal.

## Sien ook 
Lys van katrasse

## Eksterne skakels 
* The International Cheetoh Breeders Association
Modeltobie

Die **Modeltobie** (*Canthigaster valentini*) is 'n vis wat voorkom in die Indiese-Pasifiese area en aan die ooskus van Afrika van die Rooisee tot by die Aliwal-bank. In Engels staan die vis bekend as die *Model toby*.

## Voorkoms 
Die vis is geel-wit met geel kolletjis aan die bokant en swart strepe oor die bokant. Die stertvin is geel. Die mannetjies het blou strepe wat vanaf die oë uitstraal. Die vis word 9&nbsp;cm lank.

## Habitat 
Die vis leef in koraal- en rotsriwwe in water wat tot 32&nbsp;m diep is. Hulle eet alge en bodemongewerweldes. Voortplanting word gedoen op die harembeginsel; 'n dominante mannetjie het 4 - 7 wyfies. Die slym op die vis se vel veroorsaak dat hy sleg smaak en roofvisse vermy die vis as gevolg daarvan.

## Galery 

Pez globo de Valentini (Canthigaster valentini), Zanzíbar, Tanzania, 2024-05-30, DD 36.jpg
Pez globo de Valentini (Canthigaster valentini), Zanzíbar, Tanzania, 2024-05-30, DD 34.jpg
Pez globo de Valentini (Canthigaster valentini), Zanzíbar, Tanzania, 2024-05-29, DD 91.jpg

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Bron 
* Coastal Fishes of Southern Africa. Phil & Elaine Heemstra. 2004. 

## Eksterne skakel 
* http://fishbase.org/summary/Canthigaster-valentini.html
Ocicat

Die **Ocicat** is ’n kortharige katras wat soos ’n wilde kat lyk, maar geen "wilde" bloed het nie. Hy het die naam gekry vanweë sy ooreenkoms met die panterkat (Engels: *ocelot*). Dit is een van die katte wat gebruik is in die ontwikkeling van ’n ander katras, die Cheetoh.

## Geskiedenis 
Die ras is ontwikkel deur Siamese katte en Abessiniese katte te kruis. Later is silwer, gestreepte Amerikaanse korthaarkatte bygevoeg om die kat sy silwer kleur te gee, asook sy beenstruktuur en merke.

Die eerste teler was Virginia Daly van die Amerikaanse staat Michigan, wat in 1964 probeer het om ’n Siamese kat met Abessiniese kleurpunte te skep. Een van die katte van die tweede geslag was ’n kat met kolle met die naam Tonga. Die teler se dogter het hom die bynaam Ocicat gegee. Tonga is as ’n troeteldier verkoop, maar sy ouers het nog soortgelyke katte gehad en hulle het die teelbasis van die ras geword. Ander telers het later dieselfde kruisteling-prosedure gevolg: Siamees met Abessiniese kat, en dan weer met Siamees. Later is die Amerikaanse korthaarkat bygevoeg, wat groter bene en nog ’n kleur, silwer, tot gevolg gehad het. Die kat het in 1987 kampioenskapstatus van die ''Cat Fanciers' Association (CFA)'' in Amerika gekry. Vandag word dit wêreldwyd aangetref.

## Beskrywing 
Die Ocicat kan twaalf kleure hê, onder meer sjokoladebruin, blou, laventel en ligbruin, en al twaalf kleure met silwer. Die katte het amandelvormige oë en ’n groot, sterk lyf en gespierde bene. Hulle is baie vriendelik, sosiaal en baasspelerig, ook met vreemdelinge, en party hou van water. Hulle het baie aandag nodig.

## Sien ook 
Lys van katrasse

## Verwysings 
## Eksterne skakels 
* CFA-profiel 
* Ocicat-databasis 
* Inligting oor die Ocicat
*
*15px Hierdie artikel is vertaal uit die Engelse Wikipedia
Toyger

Die **Toyger** is ’n katras wat die gevolg is van ’n teelprogram met gestreepte kortharige huiskatte om ’n kat te ontwikkel wat soos ’n speelgoedtier (Engels: *toy tiger*) lyk.

## Geskiedenis 
Die ras is in die 1980's ontwikkel deur Judy Sudgen. Sy het besonderse merke aan twee van haar katte gesien. Dit het aan die katte se kop voorgekom, ’n area waar gewoonlik geen definitiewe patrone is nie. Sy het daarna ’n kat van Indië af ingevoer wat ook besonderse merke aan sy kop gehad het en toe met die katte begin teel. Sy het later die Bengaalse kat in die teelprogram gebruik om die ras ’n groter lyf te gee. Aangesien die Bengaalse kat ’n hibride is, word die Toyger ook as ’n hibride geklassifiseer.

The International Cat Association (TICA) het die kat in 2007 kampioenskapstatus gegee.

## Beskrywing 
Volgens die TICA-standaard is die kat van middelmatige grootte met ’n sterk, gespierde lyf en groot beenstruktuur. Die oë is rond en ver uitmekaar; diep en ryk kleure word verkies. Die ore is klein en rond.

Die merke aan die pels moet ’n groot kontras met die agtergrondkleur vorm en kan swart en bruin tot selfs taankleurig wees. Aan die nek, bene en stert moet hulle ’n sirkel-effek hê.

duimnael|265px|Die Toyger se oë is rond en ver uitmekaar.

## Sien ook 
* Lys van katrasse

## Verwysings 
## Eksterne skakels 
* Toyger-telerswebtuiste
* Nog inligting 
* Foto's 
*
*15px Hierdie artikel is vertaal uit die Engelse Wikipedia
Belonidae

Die **Naaldvisse en Langlanse** (*Belonidae*) is 'n vis-familie wat hoort tot die orde Beloniformes. Daar is tien genera met drie en dertig spesies wat hoort tot dié familie en vier van die spesies kom aan die Suid-Afrikaanse kus voor.

## Kenmerke 
Die familie se lywe is lank en silindries. Die kakebene is gevorm in 'n lang plat bek met tande wat soos naalde lyk. Die dorsale en anale vinne is regoor mekaar by die sertvin. Die grootte wissel van 4&nbsp;cm tot 1.3&nbsp;m. Die familie eet hoofsaaklik ander vis. Goeie eetvis.

## Genera 
Die volgende genera en spesies kom aan die Suid-Afrikaanse kus voor:

* *Ablennes*
::* *Ablennes hians* - Balk-naaldvis

* *Petalichthys*
::* *Petalichthys capensis* - Kaapse naaldvis

* *Tylosurus*
::* *Tylosurus crocodilus* - Krokodil-naaldvis

* *Strongylura*
::* *Strongylura leiura* - Geelvin-naaldvis

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Bron 
* Coastal Fishes of Southern Africa. Phil & Elaine Heemstra. 2004.
Thaise kat

Die **Thaise kat** is ’n kortharige katras wat ooreenstem met die moderne Siamese kat, maar ook grootliks van hom verskil.

## Geskiedenis 
duimnael|links|180px|’n Siamees van die vroeë 19de eeu.
Die katte wat in die 19de en vroeë 20ste eeu uit Siam (nou Thailand) na die Weste ingevoer is, het heelwat anders gelyk as die moderne Siamese kat. Dié katte, wat in Thailand *witsjian mat* (วิเชียรมาศ, "maandiamant") genoem word en steeds daar aangetref word, het breër gelaatstrekke. Ná geslagte van teling in die Weste het die Siamese kat, soos dit genoem is, al hoe meer anders as die oorspronklike katte gelyk en het hulle ’n al hoe meer "Oosterse tipe" voorkoms gekry.

Daar was egter telers wat die oustyl-voorkoms van die oorspronklike katte behou het. Dié katte is in die vroeë 1990's op skoue in Europa ten toon gestel en verskeie klubs het daarna ontstaan wat elk sy eie teelstandaarde opgestel het. Daarna het Amerikaanse en Europese telers begin saamwerk met spesifieke bloedlyne om die kat se voorkoms te standaardiseer.

The International Cat Association (TICA), het dit in 2007 goedgekeur dat die oustyl-Siamees as die Thai geskou kan word in die Voorlopige Nuwe Rasse-kategorie, en in 2010 het die ras kampioenskapstatus gekry.

## Beskrywing 
Die Thaise kat is ’n kleurpuntkat met ’n lyf wat langer as dié van ander Westerse katrasse is, maar nie so lank soos die moderne Siamees met sy "Oosterse lyftipe" nie. Die kop is wigvormig en die voorkop lank en plat. Dit het ’n kort enkellaag-pels en het nie die langhaar-geen nie. Daar is geen aanduiding dat dit bloed van Westerse korthaarkatte bevat nie.

## Sien ook 
* Lys van katrasse

## Verwysings 
## Eksterne skakels 
* TICA: Thaise kat 
*
*15px Hierdie artikel is vertaal uit die Engelse Wikipedia
Kaapse spierinkie

Die **Kaapse spierinkie** (*Atherina breviceps*) is 'n vis wat endemies is aan Suider-Afrika en vanaf Walvisbaai tot by die grens van Mosambiek voorkom. In Engels staan die vis as die *Cape silverside* bekend.

## Voorkoms 
Die vis se lyf is deurskynend met 'n helder geel streep op die sye. Swart kolletjies bedek die bokant van die rug. Die vis word tot 11&nbsp;cm lank.

## Habitat 
Die vis leef in riviermondings en vlak, sanderige water naby die kus in skole. Hulle vreet planktondiertjies.

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Bronne 
* Coastal Fishes of Southern Africa. Phil & Elaine Heemstra. 2004. 
* Gids tot die Kusgebiede van Suid-Afrika. Jacana Media. 2007. 

## Eksterne skakel 
* http://www.fishbase.us/summary/Atherina-breviceps.html
Tonkanese kat

Die **Tonkanese kat** (Engels: *Tonkinese*) is ’n kortharige katras wat ’n kruising is tussen ’n Siamese kat en Birmaanse kat.

## Geskiedenis 
Tonkanese katte is ’n moderne kruising tussen ’n Siamese en Birmaanse kat. Hul naam is ’n verwysing na die eiland in die musiekblyspel *South Pacific*.

## Beskrywing 
duimnael|links|180px|’n Natuurlike Tonkanese kleurpuntkat.
Tonkanese katte is gewoonlik slank, maar gespierd. Hulle het ’n wigvormige kop met groot ore. Hulle het vier kleure en ’n groot verskeidenheid patrone Die belangrikste patrone is effekleurig soos ’n Birmaanse kat, met kleurpunte soos ’n Siamese kat en nertspels. Laasgenoemde is ’n unieke Tonkanese patroon met donkerder punte soos ’n Siamees en die lyfkleur wat harmoniseer met die puntkleur – iets tussen ’n Siamees en Birmaanse kat. Die kontras tussen die kleure is nie so groot soos by ’n Siamees nie. Dit is ’n baie gewilde patroon op katskoue. Die algemeen aanvaarde kleure is platinum, sjampanjekleurig, blou en natuurlik, hoewel Europese verenigings ook rooi, room, karamel, appelkoos en skilpaddop aanvaar.

Wanneer twee katte met ’n nertspatroon met mekaar paar, sal die hele werpsel nie ’n nertspatroon hê nie, want die patroon is gewoonlik die gevolg van een geen vir die Birmaanse kat se effekleurige pels en een geen vir die Siamees se kleurpunte. So ’n werpsel sal gewoonlik een effekleurige katjie, een met kleurpunte en twee met ’n nertspatroon oplewer.

Die katte is gewoonlik intelligent, nuuskierig en liefdevol. Hulle is ook spelerig, maar nie hiperaktief nie. Hul geaardheid is meer soos dié van ’n Birmaanse kat as ’n Siamees; hulle is dus meer ontspanne en minder veeleisend. Hul stemme is ook nie so hard soos laasgenoemde s’n nie. Hulle het baie aandag nodig.

## Sien ook 
* Lys van katrasse

## Verwysings 
* Susie Page; ''The Complete Cat Owner's Manual*; Fog City Press;  (hardeband, 1997)
* Linda Vousden; *Tonkinese Cats''; TFH/Kingdom;  (hardeband, 1998)

## Eksterne skakels 
* Suider-Afrikaanse standaarde 
* Kanadese standaarde 
* Tonkinese Breed Club UK: GCCF-standaarde
* 
* 15px Hierdie artikel is vertaal uit die Engelse Wikipedia
Atherinidae

Die **Spierinkies** (*Atherinidae*) is 'n vis-familie wat hoort tot die orde Atheriniformes. Daar is vyf en twintig genera met 165 spesies wat hoort tot dié familie en vyf van die spesies kom aan die Suid-Afrikaanse kus voor.

## Kenmerke 
Die familie se lywe is lank en silindries met twee dorsale vinne. Die familie se grootte wissel tussen 5 – 14&nbsp;cm. Hulle is skoolvisse wat in vlak kuswater voorkom in riviermondings en vreet hoofsaaklik soöplankton. Party spesies leef in varswater. Die familie word hoofsaaklik as aas gebruik.

## Genera 
Die volgende genera en spesies kom aan die Suid-Afrikaanse kus voor:

* *Atherina*
::* *Atherina breviceps* - Kaapse spierinkie

* *Atherinomorus*
::* *Atherinomorus lacunosus* - Klipkop-spierinkie

* *Atherion*
::* *Atherion africanum* - Stekelneus-spierinkie

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Bron 
* Coastal Fishes of Southern Africa. Phil & Elaine Heemstra. 2004.
Bambino

Die **Bambino** is ’n katras wat ’n kruising is tussen die sfinkskat en die Munchkin.

Die eerste Bambino-werpsel is in 2005 deur The International Cat Association (TICA) geregistreer as ’n eksperimentele ras. Die woord *bambino* is Italiaans vir kind of baba; die katte het dié naam gekry omdat hulle soos ’n klein katjie lyk.

Die Bambino het die kort bene van ’n Munchkin en groot, regop ore. Dit het nes die sfinkskat nie hare nie en die vel is swart, wit of pienk.

## Sien ook 
* Lys van katrasse

## Verwysings 
## Eksterne skakels 
* 
* 
* 15px Hierdie artikel is vertaal uit die Engelse Wikipedia
Sfinkskat

Die **sfinkskat** (Engels: *Sphynx*) is ’n seldsame, haarlose katras van Kanada.

## Geskiedenis 
duimnael|links|200px|’n Twaalf weke oue sfinkskatjie.
Teling met die moderne sfinksras (ook bekend as die **Kanadese sfinks** en nie verwant aan die Russiese sfinksrasse Peterbald en Don-sfinks nie) is in 1966 in Toronto, Kanada, begin toe ’n haarlose katjie, Prune, gebore is. Die katjie is met sy ma gepaar en nog haarlose katjies is gebore. Dié katte en nog haarlose katte wat later gevind is, het die basis geword van die poging om ’n haarlose kat te teel. Daar was aanvanklik verskeie probleme: die teelpoel was baie beperk, telers het net ’n vae idee gehad van sfinks-genetika en baie van die katjies is dood.

In 1978 en 1980 is nog haarlose katte in Toronto gevind, maar die program het feitlik doodgeloop omdat geen mannetjies oorgebly het nie. Devon-rex-mannetjies met min hare is toe gebruik en twee haarlose wyfies, Epidermis and Dermis, is in 1975 en 1976 gebore en hulle het ’n belangrike deel van die teelprogram geword.

Kruistelings met die Devon-rex is later gestaak weens gesondheidsprobleme by die katte.

## Beskrywing 
Die sfinkskat lyk haarloos, maar is nie heeltemal sonder hare nie. Die vel lyk soos seemsleer en kan deur vellushare (sagte donshaartjies) bedek wees. Sommige katte het snorbaarde en wenkbroue, maar by ander is dit afwesig. Hul vel is die kleur wat die hare sou gewees het as hulle hare sou gehad het en daarom word al die gewone katkleure en –patrone (soos effekleure, skilpaddop, gestreep en kleurpunte) aangetref. Hulle het stewige lywe en die koppe is wigvormig. Hul mae moet rond wees.

Sfinkskatte is besonder nuuskierig, intelligent en energiek.

## Sien ook 
* Lys van katrasse

## Verwysings 
## Eksterne skakels 
* Suider-Afrikaanse standaarde 
* Inligting en skakels
* Geskiedenis in Europa 
* Foto's 
* 
* 15px Hierdie artikel is vertaal uit die Engelse Wikipedia
Minskin

Die **Minskin** is ’n katras, ’n kruising tussen ’n Munchkin en sfinkskat.

## Sien ook 
* Lys van katrasse

## Eksterne skakels 
* Minskin by The International Cat Association (TICA) .
*
*15px Hierdie artikel is vertaal uit die Engelse Wikipedia
Gevlekte halfbek

Die **Gevlekte halfbek** (*Hemiramphus far*) is 'n vis wat voorkom in die Indiese-Pasifiese area, die Middellandse See, die Rooisee en aan die ooskus van Afrika tot by Knysna. In Engels staan die vis bekend as die *Spotted halfbeak*.

## Voorkoms 
Die vis het 'n lang onderste kaak wat amper soos 'n naald lyk. Die lyf is lank en die volwassenes is blou-groen aan die bokant, silwer onder en daar is 4 - 6 donker strepe op die lyf. Die bekken vinne is swart. Die vis word tot 43&nbsp;cm lank.

## Habitat 
Die vis leef in riviermondings en word ook inland in riviere gevind. Hulle vreet alge, soöplankton, klein vissies en viseiers. Die verlengde onderste kaak word gebruik om mikroskopiese prooi op te spoor. Die wyfie skiet kuit in die somer. Die visse spring ook uit die water uit oënskynlik om roofvisse te ontvlug. Dit is 'n goeie eetvis.

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Bronne 
* Coastal Fishes of Southern Africa. Phil & Elaine Heemstra. 2004. 
* Gids tot die Kusgebiede van Suid-Afrika. Jacana Media. 2007. 

## Eksterne skakel 
* http://fishbase.org/summary/Hemiramphus-far.html